钦定古今图书集成/理学汇编/字学典/第072卷 > 《宋黄伯思法帖刊误》 > 《第八王会稽书下》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第八王会稽书下》

羲之死罪，小大悉佳，帖书殊恶，末云“因缘不多”，亦近
代所为耳。

足下各如常，亦唐人作，比《初月帖》差胜，中云“淡闷干
呕”，淡古淡液之淡，干古干湿之干。今人以淡作痰，以
干作干，非也。据此，当亦非今人所作。

《阔转久，帖》末云“卒未近，缘如何”，非晋士语，阮公故尔。
一帖非逸少书。

《蒸湿帖》，米云“大令代父书”，非也。盖结字殊不同词亦
异晋体。

修龄，王胡之也；重熙，郗昙也；安西，庾翼也。其云“一昨
得安西六日书，无他，无所知说，故不复付送。”《让都督
表》，亦复常言耳。按翼之镇荆州，以石虎凶暴，屡表请
北伐，康帝及朝士皆遣使譬止，孙绰辈亦致书谏之，
则逸少所见之表，殆亦论北伐事也。翼之此举，朝论
弗以为然，故逸少以为常言。及闻其迁襄阳，乃云“稚
恭遂进镇，东西齐举，想克定有期也。”则始虽同群议，
而终以为当，犹赵充国之计罕、羌，初是之者十三，中
十五，最后十八。有诏诘前言不便者，皆顿首服，无足
怪也。然翼有志无年，徒奋十倍之气，而蔑一统之功此志土所嗟慨者。逸少所书《进镇帖》，唐张彦远载于
书录，今闻在王仲修家。

《月半帖》虽晋人语，字不合作，盖后人写二王尺牍中
语耳。

《此郡帖》，米谓《与王述书》，非也。逸少与蓝田方隙而为
属郡，既检察苛急，主者疲于课对，正救过不暇，岂复
尺牍间自彰其逋滞哉！此帖官本传摹，甚失真，如以
“就劳”为“能”，“劳”“小”却为“小都”，皆转失草法也。

“适欲遣书”，帖非逸少书。

逸少《十七帖》，本唐正观御府中书。张彦远云：“王草书
中烜赫著名帖也。”仆谓当时书卷首帖有十七日字，
故诸帖总谓之十七耳，非帖数也。本二十七条，今官
法帖有其十五，散寘。逸少书三卷中，又《续法帖》有五，
而“邛竹杖”、“丝布衣”、“汉讲堂”、“诸葛颙”、“天鼠膏”、“四果种”、“虞
安吉”七条不载，当是亡轶，而世有完卷者，传摹殊精，
非此比也。此卷有帖云：“周益州送此邛竹杖，卿尊长
或须今送。”仆按《十七帖》有云：“去夏足下致邛竹杖皆
至此，士人多有尊老者，皆即分布，令知足下远惠之
至。”以前帖观之，即知此帖盖与周益州矣。自昔相传
《十七帖》乃逸少与蜀太守者，未必尽然。然其中问蜀
事为多，是亦应皆与周益州书也。但《来禽》一帖，则或
以为与桓温而已。本朝僧邦者，有《寄李昌武翰林》诗
云“来禽简寄桓宣武。”不知何据？案此帖有云：“今在田
里，惟以此为事”，足下致此子者，大惠也。逸少视桓公，
位殊𨖚绝，与书不当尔耳。然当时真长、子猷辈犹嫚
侮桓公，彼亦能容逸少作书若交友，盖无足怪。温飞
卿诗云：“画图惊畏兽，书帖得来禽。”此帖垂宝，非一世
也。